Alcatel
Store norske leksikon,Økonomi og næringsliv,Næringsliv,Bedrifter og personer,Internasjonale bedrifter og varemerker
Alcatel var et fransk teleindustrikonsern som var et av Frankrikes største industriselskap og blant verdens ledende selskaper innen produksjon av utstyr for telekommunikasjon (digitale telefonsentraler, bredbånd, mobiltelefoner, satellittutstyr, kommunikasjonskabel, med mer) med operasjoner i over 130 land. Alcatel hadde tidligere også betydelig virksomhet innen engineering, kjernekraft og forsvarselektronikk og hadde midt i 1990-årene cirka 200 000 ansatte.
Selskapet har røtter tilbake til 1898 og Compagnie Générale d'Électricité (CGE). Det fikk navnet Alcatel-Lucent etter sammenslutning med amerikanske Lucent Technologies i 2006.Selskapet ble overtatt av konkurrenten Nokia i 2016, etter et oppkjøp på 16,6 milliarder dollar. Avtalen gjorde at Nokia Corporation ble på den tiden verdens nest største mobiltelefonprodusen, etter svenske Ericsson. Alcatel-Lucent-navnet lever videre gjennom det kinesiskeide telekomselskapet Alcatel-Lucent Enterprises, som også har drift i Norge. Historikk CGE ble dannet i 1898 av den franske ingeniøren Pierre Azaria for produksjon av elektrisk kraft og utstyr. Etter andre verdenskrig ble virksomheten fokusert på telekommunikasjonsutstyr, elektriske apparater og elektronikk. CGE dannet i 1966 CIT Alcatel ved å slå sammen sin telekomavdeling med Société Alsacienne de Constructions Atomiques, de Télécommunications et d'Electronique. Navnet Alcatel er satt sammen av innledningsbokstavene til dette selskapet, som ble grunnlagt i 1879. CGE ble nasjonalisert i 1982, overtok telekom-aktivitetene til Thomson-CSF (Thales) i 1983 og amerikanske ITT i 1986, og dannet selskapet Alcatel NV med hovedkontor i Brussel, som da var verdens nest største telekomselskap. Elektronikkdelen ble samtidig solgt til Thomson-CSF.CGE ble reprivatisert i 1987 og samarbeidet fra 1989 innen kraftproduksjon og engineering med britiske General Electric Company gjennom selskapet GEC Alsthom. I 1991 fikk hele CGE navnet Alcatel Alsthom, fra 1998 bare Alcatel, da GEC Alsthom ble skilt ut som Alstom, som også overtok engineeringdelen Cegelec (dannet i 1913). Virksomheten innen kraftkabler ble i 2001 utskilt som Nexans. Alcatel har per 2009 betydelige aksjeposter både i Thales og Nexans, til 2001 også i Alstom.Lucent Technologies ble i 1996 utskilt fra det amerikanske telekommunikasjonskonsernet AT&T. Lucent omfattet da AT&Ts teleutstyrsproduksjon (selskapet Western Electric Company, grunnlagt i 1872) og AT&Ts forsknings- og utviklingsavdeling Bell Telephone Laboratories. Virksomhet i Norge Gjennom kjøpet av ITTs telekomvirksomhet overtok Alcatel i 1987 rundt 80 prosent av aksjene i norske Standard Telefon og Kabelfabrik, som fikk navnet Alcatel STK. Dette selskapet overtok i 1989 telekom-virksomheten til Scanvest Ring, blant annet elektronikkbedriften Kitron i Arendal (solgt i 1997). Kabelproduksjonen i Oslo ble nedlagt i 1992, den øvrige norske kabelproduksjon ble senere fortsatt i Nexans. Den forsvarsbetonte telekomvirksomheten i Alcatel STK ble i 1998 solgt til franske Thomson-CSF (senere Thales).Alcatel-Lucents gjenværende norske telekom-virksomhet (særlig innen bredbånd) driver per 2020 under navnet ALE International – Norway Branch, og har hovedkvarter på Fornebu. Les mer i Store norske leksikon telekommunikasjon Nokia mobiltelefoni